রাতারাতি ছাঁটাই! ট্রাম্পের সিদ্ধান্তে চাকরি গেল ১,৬০০ মার্কিনির

ওয়েব ডেস্ক: বিতর্কের মাঝেই বিপুল সংখ্যক কর্মী ছাঁটাই করল আমেরিকার আন্তর্জাতিক উন্নয়ন সংস্থা (USAID)। সম্প্রতি ইউএসএইড-এর ১৬০০ জনেরও বেশি কর্মীকে বরখাস্ত করার (Fired) সিদ্ধান্ত নিয়েছে ডোনাল্ড ট্রাম্প (Donald Trump) প্রশাসন। রবিবার এক বিবৃতিতে এই সিদ্ধান্তের কথা জানানো হয়। একইসঙ্গে, আমেরিকার বাইরে কর্মরত সংস্থার আরও কিছু কর্মীকে অনির্দিষ্টকালের জন্য ছুটিতে পাঠানো হয়েছে বলে খবর।

আন্তর্জাতিক সংবাদমাধ্যম সূত্রে জানা গিয়েছে, ইউএসএইড-এর কর্মীদের পাঠানো ইমেলে উল্লেখ করা হয়েছে, “আমরা দুঃখের সঙ্গে জানাচ্ছি যে, কর্মী সংখ্যা কমানোর অংশ হিসেবে আপনাকে বরখাস্ত করা হচ্ছে।” আরও বলা হয়েছে, যাঁরা এই ইমেল পেয়েছেন, তাঁদের চাকরি ২৪ ফেব্রুয়ারি থেকে আনুষ্ঠানিকভাবে শেষ হয়ে যাবে। তবে সংস্থার শীর্ষস্থানীয় নেতাকর্মীদের এই ছাঁটাই প্রক্রিয়ার আওতায় আনা হয়নি।

আরও পড়ুন: আমেরিকার অনুদান খরচ হয় ৭ প্রকল্পে, জানিয়ে দিল মোদি সরকার

গত ২০ জানুয়ারি প্রেসিডেন্ট হিসেবে শপথ নেওয়ার পর, ট্রাম্পের প্রশাসন ৯০ দিনের জন্য বৈদেশিক সাহায্য বন্ধের নির্দেশ দেয়। অনাহার, অপুষ্টি ও অন্যান্য দুরারোগ্য রোগের বিরুদ্ধে লড়াই থেকে শুরু করে বিশ্বজুড়ে লক্ষ লক্ষ বাস্তুচ্যুত মানুষের আশ্রয় প্রদান— এমন বিভিন্ন কর্মসূচির জন্য বরাদ্দ তহবিল বন্ধ করে দেওয়া হয়। ট্রাম্প প্রশাসনের দাবি, এইসব অনুদানের প্রয়োজনীয়তা পুনর্মূল্যায়ন করা হচ্ছে এবং ভবিষ্যতে তহবিল কাদের দেওয়া হবে, তা নতুনভাবে নির্ধারণ করা হবে।

উল্লেখযোগ্যভাবে, ইলন মাস্কের নেতৃত্বাধীন আমেরিকার সরকারি দক্ষতা বিষয়ক দফতর সম্প্রতি ভারতের জন্য বরাদ্দ ২.১০ কোটি ডলার (প্রায় ১৮২ কোটি টাকা) অনুদান বাতিল করেছে। আমেরিকার দাবি, এই অর্থ ভারতের ভোটের হার বৃদ্ধি করার জন্য ব্যবহার করা হত। ট্রাম্পের মতে, এই অনুদান দেওয়ার নীতি ছিল প্রাক্তন জো বাইডেন প্রশাসনের, যা এখন অপ্রয়োজনীয় বলে মনে করা হচ্ছে। তাই, আমেরিকা আর এই অনুদান প্রদান করবে না।